﻿ALEXANDRESCU, Sorin N. 18.08.1937, comparatist, eseist şi traducător. Fiul lui Constantin Alexandrescu, magistrat şi al Ilenei Constantinescu (n. Eliade), soră a lui Mircea Eliade. Liceul „Mihai Viteazul” din Bucureşti (1944-1955), iar apoi Facultatea de Filologie (1955- 1959). Între 1959 şi 1962 este bibliograf la Biblioteca Academiei Române, iar între 1963 şi 1966 este cercetător la Institutul de Istorie Literară şi Folclor. În 1962 e asistent la Catedra de literatură universală şi teorie literară de la Facultatea de Litere a Universităţii din Bucureşti. În 1966 e promovat lector. Din noiembrie 1969 predă ca lector la Universitatea din Amsterdam şi la Universitatea din Groningen. În 1971 iniţiază programul de studii româneşti la Amsterdam. Editează reviste, organizează conferinţe şi colocvii. În 1976 înfiinţează revista „International Journal of Roumanian Studies”. În 1980 este numit profesor titular de limba şi literatura română la Universitatea din Amsterdam. E unul dintre reprezentanţii structuralismului, în perioada cât este cadru didactic la Universitatea din Bucureşti. În perioada postdecembristă, publică regulat în reviste precum: „22”, „Dilema”, „România liberă”, „România literară”, „Sud-Est”, „Contrafort” etc. În 1992 este distins cu premiul de onoare al Uniunii Scriitorilor din România. În monografia William Faulkner (1969), A. descrie, din perspectiva noilor metode formaliste, opera scriitorului american, investigând geografia sa socială, clasificând diversele categorii de personaje; autorul se dovedeşte atent şi la tipurile de mentalitate şi de civilizaţie care articulează universul ficţional al lui Faulkner. Eseul, scris în colaborare cu Dan Grigorescu, Romanul realist în secolul al XIX-lea (1971) e reprezentativ pentru concepţia eseistului cu privire la mutaţiile romanului realist, căruia încearcă să-i descifreze morfologia narativă, structura interioară şi funcţiile epice. Paradoxul român (1998) investighează raportul dintre limbaj şi referent, dintre istorie şi naraţiune. Paradoxul este, cum demonstrează autorul, unul al inadecvării, al inaderenţei; inaderenţă între modernisme şi modernitate, între voinţa de modernitate şi realitatea conceptuală şi spirituală în care a evoluat cultura românească. Acest contrast trădează un anume bovarism paradigmatic, din moment ce între instituţiile social- istorice şi aspiraţiile de modernitate ale culturii româneşti s-a stabilit, de-a lungul timpului, un hiatus aproape insurmontabil. Eseistul precizează că „noi am avut o autentică revoluţie de dreapta care n-a ajuns la putere pentru că a fost zdrobită de Carol şi de Antonescu”, iar pe de altă parte, fără să fi avut „o revoluţie de stânga, în schimb am avut un regim totalitar comunist de jumătate de secol”. Într-un pasaj cu caracter explicativ şi, oarecum, autobiografic, A. notează: „N-am putut să scriu nici dinăuntrul, nici din afara perioadei postbelice, ci numai de pe graniţa invizibilă care leagă/desparte prezentul şi trecutul (meu), locul de articulare al discursului de locul în care el doreşte să se insereze, ţara în care scriu şi ţara despre care scriu”. Paradoxul român este o carte ce pune un diagnostic drastic, dar corect civilizaţiei şi culturii româneşti, incapabile să-şi asume până la capăt principiile şi exigenţele modernităţii. În Privind înapoi, modernitatea (1999), A. analizează câteva etape, momente sau figuri ale culturii româneşti, prin care se încearcă surprinderea premiselor şi a cauzelor care au favorizat o astfel de inadecvare între voinţa de modernitate şi starea de fapt a culturii româneşti. Eseistul se referă la acele momente în care modernitatea a ratat şansa de a se desăvârşi pe tărâm românesc, subliniind aspecte precum misiunea social-istorică a intelectualităţii, problematica paradoxală a canonului în spaţiul românesc, caracterul atipic al postmodernismului, avatarurile romantismului etc. Privirea retrospectivă a autorului presupune o percepţie lipsită de iluzii, obiectivă, asupra trecutului, cu sesizarea premiselor şi a efectelor acestora, din perspectiva structurării unei viziuni moderniste asupra lumii. Fascinaţia modernităţii este şi astăzi, într-un moment de triumf al postmodernismului, destul de puternică şi, în acelaşi timp, benefică. A. constată coincidenţa între naşterea democraţiei române moderne şi înfiinţarea „Junimii”. Societatea patronată de Maiorescu e privită cu un ochi sintetic de A. astfel: „1. o societate de egali, pe care Titu Maiorescu o domină exclusiv datorită înaltelor sale calităţi intelectuale şi în care politicianul Petre P. Carp nu avea aproape nici un rol; 2. o mişcare care a pus bazele literaturii române şi care a ordonat cultura şi viaţa socială, impunând câteva adevăruri esenţiale; 3. un grup de tineri, prieteni buni, solidari unul cu celălalt, dezinteresaţi şi serioşi sau veseli, după caz; 4. o mişcare care a avut dreptate în toate polemicile sale şi ale cărei idei şi evaluări au fost foarte corecte, în ciuda faptului că performanţele câtorva scriitori membri ai grupului, ca şi istoria literară, nu au confirmat uneori previziunile «Junimii»”. Pe de altă parte, postmodernismul este echivalent, pentru eseist, cu „actul distanţării de goana modernă după diverse metode în acelaşi timp însă cu un act de respect faţă de ele, cu ideea că ele oricând pot din nou fi folosite şi că nimic nu justifică anatemizarea lor drept caduce. Dacă pentru modern metoda era calitatea-regină a abordării unui text, pentru postmodern toate aceste qualitées-maîtresses fac parte, pur şi simplu, din cultură. Nimic mai mult, dar nici nimic mai puţin. Altfel decît modernitatea de la Descartes încoace, postmodernitatea nu face tabula rasa din cunoştinţele anterioare, ci le utilizează, chiar le presupune. Ele formează o erudiţie necesară, deşi nu fundamentează o hermeneutică suficientă”. Extrem de interesant, în volumul Privind înapoi, modernitatea este eseul consacrat lui Cioran. Considerând că opera lui Cioran “prezintă o omogenitate surprinzătoare a temelor şi atitudinilor”, A. nu face altceva decât să enunţe trăsătura esenţială a cugetătorului: constanţa în reacţiile scripturale, asiduitatea mereu reînnoită în a desemna aceleaşi teme de meditaţie, relevanţa unui stil care este egal cu sine, recurent, refuzând orice avatar, un stil monadic şi, în aceeaşi măsură, deschis unei pluralităţi de lecturi. Se ştie, apoi, că opera lui Cioran nu este decât o sumă de fragmente, eliberate de orice voinţă de construcţie, fragmente “construite” deliberat în acest mod, din oroarea filosofului faţă de orice sistem, faţă de orice autoritate, fie că aceasta se manifestă în lumea reală, fie că se concretizează într-un spaţiu al ideilor. Libertatea asocierilor, gustul foarte subtil al paradoxului, ideaţia dezbărată de morgă imprimă frazei cioraniene tensiunea sa lăuntrică, dinamismul trăirii şi al rostirii. A. găseşte, pe bună dreptate, că între biografia şi scriitura lui Cioran există numeroase punţi, filiaţii, legături fie subtile, implicite, fie mai aparente. De aici, din acest paralelism biografie/ scriitură rezultă şi dihotomia tematică ce l -a urmărit pe Cioran mereu; istoria şi utopia sunt ambivalenţele dihotomice care alimentează, cu o energie sporită, substanţa filosofului. Mereu ruinată în faţa unei istorii isterizate, utopia e, rând pe rând, aclamată şi denigrată. Semnele ei sunt intervertite, după cum istoria este ignorată ori refuzată cu ostilitate. Textul este el însuşi scena unei astfel de confruntări, nu lipsite de patetism, între istorie şi utopie, fapt exprimat limpede de A. Între implicarea activă în istorie (sau mesianismul) din Schimbarea la faţă a României şi ignorarea istoriei se circumscrie destinul gânditorului ce va fi pus în faţa a două opţiuni decisive, ce îl vor marca definitiv. O primă opţiune e aceea a exilului, acest “non-loc”, cum îl denumeşte Sorin Alexandrescu. A doua alegere e fixarea în canoanele altei limbi; dezrădăcinării îi urmează o căutare îndârjită a unei noi identităţi. Sorin Alexandrescu crede că e vorba de o agresiune a gânditorului împotriva lui însuşi. Extrem de pertinente îmi par observaţiile lui Sorin Alexandrescu cu privire la izotopia exilului la Cioran. Exilul a reprezentat, fără îndoială, pentru Cioran, în egală măsură afâşiere lăuntrică şi eliberare, refugiu şi damnare, resemnare şi clamare a unui destin dezrădăcinat. Lipsa de determinaţii naţionale, care este condiţia exilatului, pierderea identităţii pe care o resimte apatridul sunt compensate, într-un anume fel, de regăsirea acestuia într-un spaţiu al universalităţii, al unei umanităţi generice, eliberată de strânsoarea reperelor naţionale. Exilul lui Cioran devine, aşadar, tot mai mult un exil cu conotaţii metafizice, astfel încât termenii de aici sau altundeva îşi pierd determinaţiile strict geografice, căpătând contururi mai degrabă simbolice. Melancolia este, cum observă Sorin Alexandrescu, un topos recurent în fragmentele filosofice ale lui Cioran. Această stare sufletească de o ambiguitate neîndoielnică, cu contururi fluctuante e alcătuită din plictiseală, din absenţa fiinţei iubite ori a unui principiu spiritual cu caracter integrator, din nostalgie a ceva nedefinit şi propensiune spre un absolut abia întrezărit, din urât şi dor. Conştiinţa exilatului, conştiinţa unui marginal, în fond, este, astfel, dominată, marcată decisiv de impactul cu fluxul contradictoriu al melancoliei, stare ce instalează fiinţa într-un spaţiu – deopotrivă ontologic şi scriptural – de o incertitudine copleşitoare. Metafora emblematică pentru această postulare a melancoliei ca element generator al fiinţei şi scrisului lui Cioran i se pare lui Sorin Alexandrescu imaginea unui “om singur în spatele unei ferestre, inactiv, privind, nemişcat, lumea mişcătoare, alunecoasă, efemeră, de afară”. E metafora solitudinii absolute, a prezenţei eului în faţa unei alterităţi pe care caută să o abolească prin irealizare, prin uitare, prin exerciţiul dizolvant, de această dată, al privirii. Condiţia de marginal a lui Cioran, de fiinţă ce refuză cu vehemenţă orice instituţionalizare, schiţată de Sorin Alexandrescu în studiul Cioran a doua zi după revoluţie, este, fără îndoială, una ce presupune şi un refuz al modernităţii. Cioran e un gânditor aflat în răspărul veacului său, un veac al tuturor pluralismelor şi simulacrelor. E limpede că Cioran are conştiinţa relativităţii propriului discurs, oscilând între marginalitate şi universalitate. Din acest unghi, comparaţia între Cioran şi Diogene cinicul nu este deloc lipsită de temei. Şi Cioran şi Diogene sunt fiinţe ce-şi refuză orice angajament social, ce stau în penumbra socialului, chiar dacă Diogene, spre deosebire de Cioran, are şi gesturi spectaculare. Cioran este, s-ar zice, un antimodern prin definiţie, ce percepe lumea modernităţii ca pe o lume a semnelor devalorizate, a simulacrelor, a aparenţelor fără conţinut, în care discursurile, de o deconcertantă pluralitate şi de un copleşitor polisemantism, nu mai pot fi auzite, percepute, înţelese la adevărata lor valoare epistemologică. De-aici vocaţia nihilistă a lui Cioran, de-aici radicalismul său antimodern care, însă, nu propune un program compensatoriu, o alternativă lămurită. Alcătuit deopotrivă din rigoare analitică şi din spirit demonstrativ, dar şi din sugestia unei fine intuiţii a operei, portretul/ portretele lui Cioran pe care le alcătuieşte, în linii frânte, fine, austere A. este unul de incontestabilă autenticitate a conturului existenţial şi scriptural. Identitate în ruptură. Mentalităţi româneşti postbelice (2000) e o carte în care autorul reia unele teme şi preocupări mai vechi, o carte în care detaşarea şi implicarea sunt demersuri deopotrivă de eficiente. Autorul subliniază, în prefaţă: „Mă mângâi cu speranţa că articolele strânse în acest volum discută identitatea românească din al treilea punct de vedere, acceptând un ipse al mentalităţilor româneşti postbelice, fără a ignora lipsa unui idem, ba chiar subliniind rupturile noastre interne de identitate, încercând astfel nu numai să nu ascundă ceea ce nu ne place, ci şi să discute punctele slabe, precum nepacea cu trecutul şi revenirea lui fantomatică, remarcate mai sus, discontinuităţile în timp şi spaţiu, contradicţiile: o identitate în ruptură”. Punctul de plecare al cărţii este problema dublei identităţi interioare pe care autorul şi-a sumat-o cu luciditate. Cartea poate fi citită şi ca o autobiografie spirituală, provocatoare şi fascinantă, în care sunt subliniate dilemele unui intelectual sortit să trăiască „pe muchia dintre două identităţi”, găsind în pierderea de sine sursa unei potenţiale eliberări şi legitimări identitare. Cele două secţiuni mari ale cărţii – (Im)posibile globalizări şi Rupturi – sunt elecvente pentru demersul problematic al eseistului. Identitatea naţională şi cea individuală sunt privite din unghiul unei reprezentări duale, între „aici” şi „dincolo”, „centru” şi „margine”. Pentru A. diferenţele glisările identitare, inconsecvenţele sau faliile reprezintă tot atâtea ipostaze ale alterităţii. Eseistul consideră că literatura din ultimii ani ai comunismului au reprezentat „o delegare a protestului civil, de către autor, naratorului din proză şi vocii lirice din poezie. Autorul, ca cetăţean, s-a manifestat rareori politic; naratorul a făcut-o, dar în ficţiune”. A. ajunge la concluzia că până în 1989 cultura de tip elitist a surmontat discursul critic la adresa dogmatismului comunist. Desigur, autorul e departe de a oferi soluţii; el mai degrabă pune problemele în mod just, punând sub semnul interogaţiei condiţia exilului, rolul intelectualului în agora, relaţia dintre centralitate şi periferie etc. Cartea este şi o pledoarie pentru secularizarea culturii româneşti, o cultură a mixajelor, a interferenţelor benefice şi a pluralismului fecund. Afirmarea diferenţei, acceptarea dialogului şi asumarea unei identităţi, chiar în ruptură, reprezintă concepte-cheie ale discursului teoretic al lui A. Mircea Eliade, dinspre Portugalia (2006) e o carte ce se referă la perioada în care Mircea Eliade a trăit în Portugalia, între 1941 şi 1945, o etapă extrem de importantă a biografiei spirituale eliadeşti. A. este unul dintre cei mai importanţi eseişti ai literaturii române postbelice. OPERA: Analize literare şi stilistice (în colaborare cu Ion Rotaru), Bucureşti, 1967; William Faulkner¸ Bucureşti, 1969; Romanul realist în secolul al XIX-lea (în colaborare cu Dan Grigorescu), Bucureşti, 1971; Paradoxul român, Bucureşti, 1998; La modernité a l'est, Piteşti, 1999; Privind înapoi, modernitatea, Bucureşti, 1999; Identitate în ruptură. Mentalităţi româneşti postbelice, Bucureşti, 2000; Mircea Eliade, dinspre Portugalia, Bucureşti, 2006. REFERINŢE CRITICE: I.Vlad, Convergenţe, Cluj, 1972; Al. George, La sfârşitul lecturii, I, Bucureşti, 1973; Laurenţiu Ulici, Prima verba, II, Bcureşti, 1978; Mircea Iorgulescu, Scriitori tineri contemporani, Bucureşti, 1978; Gh. Grigurcu, Între critici, Bucureşti, 1983; Sabina Fânaru, Paradoxul „paradoxului”, în „România literară”, nr. 4, 1994; Ioana Pîrvulescu, Sorin Alexandrescu. Dublu interviu pentru dublă identitate, în „România literară”, nr. 24-25, 1995; Monica Spiridon, A îndura şi a descrie istoria¸în „România literară”, nr. 4, 1999; Cornel Ungureanu, Obsesia istoriei, în „Orizont”, nr. 7, 1999; Z. Ornea, De la exegeza literară la cea istoriografiă, în „România literară”, nr. 9, 1999; Dan C. Mihăilescu, Paradoxul olandez, în „22”, nr. 3, 2000; C. Rogozanu, Identitate şi ruptură, în „România literară”, nr. 26, 2001; N. Manolescu, Literatura română postbelică, III, Braşov, 2001; Carmen Muşat, Pe muchia dintre două identităţi, în „Observator cultural”, nr. 70, 2001; Ioana Bot, Paradoxurile istoriei, între politică şi literatură, în „Steaua”, nr. 10-11, 2001; Cornel Moraru, Lărgirea canonului estetic, în „Vatra”, 1-2, 2002; Florin Manolescu, Enciclopedia, Bucureşti, 2003; Iulian Boldea, Vârstele criticii, Piteşti, 2005. I.B.